

VLADA REPUBLIKE HRVATSKE

Zagreb, 13. veljače 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predlagatelj:** | Ministarstvo financija |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Verifikacija odgovora na zastupničko pitanje dr. sc. Siniše Hajdaša Dončića, u vezi s amandmanom na Državni proračun Republike Hrvatske za 2020. godinu  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

  *PRIJEDLOG*

**Klasa:**

**Urbroj:**

**Zagreb,**

 **PREDSJEDNIKU HRVATSKOGA SABORA**

Predmet: Zastupničko pitanje dr. sc. Siniše Hajdaša Dončića, u vezi s amandmanom na Državni proračun Republike Hrvatske za 2020. godinu - odgovor Vlade

 Zastupnik u Hrvatskome saboru, dr. sc. Siniša Hajdaš Dončić, postavio je, sukladno s člankom 140. Poslovnika Hrvatskoga sabora (Narodne novine, br. 81/13, 113/16, 69/17 i 29/18), zastupničko pitanje u vezi s amandmanom na Državni proračun Republike Hrvatskeza 2020. godinu.

 Na navedeno zastupničko pitanje Vlada Republike Hrvatske, daje sljedeći odgovor:

 Sredstva za financiranje vatrogasne djelatnosti odnosno funkcioniranje vatrogasnih organizacija osiguravaju se iz proračuna jedinica lokalne samouprave sukladno članku 135. Ustava Republike Hrvatske (Narodne novine, br. 85/10 - pročišćeni tekst i 5/14 - Odluka Ustavnog suda Republike Hrvatske) i članku 110. Zakona o vatrogastvu (Narodne novine, broj 125/19) te iz drugih izvora u skladu s navedenim Zakonom, dok se financijska sredstva dostatna za funkcioniranje Hrvatske vatrogasne zajednice osiguravaju unutar državnog proračuna.

S obzirom na to da su dostupna financijska sredstva Europske unije iz više izvora financiranja (unutar izvora financiranja 5-Pomoći), intencija je da se poveća udio sredstava Europske unije u financiranju upravo ovakvih projekata umjesto sredstava državnog proračuna.

Tako je preko Ministarstva regionalnoga razvoja i fondova Europske unije putem Mjere 07 "Temeljne usluge i obnova sela u ruralnim područjima" iz Programa ruralnog razvoja Republike Hrvatske za razdoblje 2014. - 2020. (Narodne novine, br. 71/16, 15/17 i 17/17), - provedba tipa operacije 7.4.1. "Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu" u dva natječaja u okviru ove mjere osigurano za obnovu vatrogasnih domova i spremišta preko 100 milijuna kuna i njihova je realizacija u tijeku.

Također, za sljedeće financijsko razdoblje 2021. - 2027. godine Hrvatska vatrogasna zajednica je Ministarstvu regionalnoga razvoja i fondova Europske unije prijavila potrebe za izgradnju i obnovu vatrogasnih domova i spremišta u iznosu od 1,770 milijardi kuna.

Stoga je Vlada Republike Hrvatske odbila predmetni amandman, budući da je u interesu Republike Hrvatske korištenje financijskih sredstava iz fondova Europske unije.

Eventualno potrebna dodatna obrazloženja u vezi s pitanjem zastupnika, dat će dr. sc. Zdravko Marić, potpredsjednik Vlade Republike Hrvatske i ministar financija.

PREDSJEDNIK

mr. sc. Andrej Plenković